OpenLLM-France/wikimedia huggingface dataset:
# Elizondo

XX. mende hasieran Elizondo etxeak bi solairu zituen. Urte askoan mojak bizi izan ziren han. Haietako batzuek eskola ematen zuten Igeldoko eskola zaharrean. Garai hartan, etxearen eskuinaldeko behealdean bi ahizpa bizi ziren: Joxepa `kartera´ eta Joxpinaxi.
Etxearen ezkerraldeko behealdean Pako Calongek lehen sagardotegia zabaldu zuen 1940ko hamarkadaren hasieran, bere senitartekoen laguntzarekin. Garai hartan, Habana baserritik kupeletan ekarritako sagardoa txotxean saltzen zuen pezetaren 20 zentimoan. Pepita alabak, umea zela, aitari laguntzen zion. Toka-jokoa bertan jarri zuten; ez zen txarra izan negoziorako, jendeak sagardo-txarrokadak jokatzen zituen-eta.
1946tik 1950era etxea goitik behera berreraiki zuen orduko jabeak, Felipe Martikorenak, etxebizitzari goiko solairua eta gaineko dorre handia emanez, eta etxe ondoan garajea eraikiz. Obra handi haren ostean, Anjel Erzilla oriotarrak bertako etxe batzuk, sotoa eta garajea erosi zituen, eta Fabian Loidi apaizaren esku utzi.
1952an Arriolako Pantxika Aiestaran eta Errenteriako Gregorio Santamarta senar-emazteek behealdeko etxea erosi zuten. Bertan bizi zirela, ile-apaindegia eta denda jarri zuten. Baina ilea mozteari laster utzi zion Gregoriok eta denda bilakatu zen negozio bakarra. Dendan denetik saltzen zuten: olioa, ontziratu gabeko kafe ehotua, jakiak, garbiketarako produktuak, oinetakoak... Pantxika dendan zen bitartean, Gregoriok etxez etxe banatzen zituen jendeak erositako produktuak. Baserri edo etxe bakoitzak kartila bat zuen eta bertan zerrendatzen ziren hilean zehar dendan erositako gaiak. Jendeak jornala jasotakoan, hil bukaeran, ordaintzen zituen. Gurasoek erretiroa hartu zutenean, Ana Mari alabak hartu zuen lekukoa.
Urte batzuk geroago, Migel Arrillaga eta Maria Pilar Saizar senar-emazteek eta Kandido Arrillaga eta Maria Luisa Errazkinek pisua erosi eta Elizondon bizitzen jarri ziren. Martzelino Errezola apaiza ere urte askoan bizi izan zen bertan, Benanzio eta Daniel Insausti anaiak bertara bizitzera etorri ziren arte.
1970eko hamarkadan, Sid eta Nancy Hutton senar-emazteak dorre handian bizitzen jarri ziren. Sid ingelesa zen, bobby polizia izandakoa; Nancy, berriz, irlandarra, erizaina lanbidez. Erretiroa hartu eta Igeldon bizitzea erabaki zuten. Ingelesa irakasten zuten, denbora pasan, eta Nancy etxe atzeko baratzean ere aritzen zen. Sid ironia handiko gizona zen: Igeldon harri-jasotze probak ikusita, hala zioen: ‘Ingalaterran garabiak erabiltzen ditugu’. Bikote ez ohikoa eta xelebrea zen orduko Igeldorako, baina oso ondo egokitu ziren herrian. Sid Igeldoko kanposantuan dago lurperatuta. Nancy, senarra hil ondoren, jaioterrira itzuli zen.
1990eko urteetan Robert Mohring alemaniarrak erosi zuen dorre handia. Bertan bizi da gaur egun.
# Asurriki

Lehen aipamena 1830ekoa da, Donostiako toponimiaren arabera. Asi-erruqui izenarekin azaltzen da. Lehenbiziko nagusiak Legorretako Juan Bautista Ugarte Iraola eta Orioko Maria Concepcion Esnal Ibargoien ziren. Zazpi seme izan zituzten: Bernardo, Benito, Isidro, Benigno, Ignazio, Jose Joakin eta Jose Antonio Ugarte Esnal. Isidro gelditu zen baserrian. Balda Zahar baserriko Concepcion Zinkunegi Arrutirekin ezkondu eta lau seme-alaba izan zituzten: Jose Juan, Anttoni, Antonio eta Domingo Ugarte Zinkunegi. Gerora, Anttoni gelditu zen baserrian.
Baserrian ganadua izaten zuten: bost bat behi eta beste hainbeste txekor, idiak, zaldia, oiloak... Baratzeko lan askorik ez zuten egiten, baina etxerako bai eta, sobera gelditzen bazitzaien, saltzera ere eramaten zuten Antiguara. Fruta asko jasotzen zuten: udareak, gereziak, pikuak, aranak... Erleak ere izaten zituzten eta paumak ere bai. Inguruko baserriekin auzolanean aritzen ziren: metak egiten, arto jorran... Idi-deman ere hainbat aldiz aritu izan ziren, Igeldoko zein Usurbilgo plazan. Baserriaren aldamenean erreka pasatzen zen, bertara eramaten zuten ganadua ur edatera; gobada ere bertan egiten zuten. Ferratokia zuten baserrian, eta Maximinio etortzen zen etxera, behiak eta idiak ferratzera.
Asurriki baserriak teilatu oso bajua zuen, bi alboetan altura gutxi zuena. Erauntzeta Txiki baserriko Plazidoren laguntzarekin lortu zuten teilatuari altura gehiago ematea, teilatua kendu gabe.
Horretarako, dolare baten ardatza erabili zuten. Plazidok irtenbide merke eta ezin hobea eman zion: Dolarearen ardatza erabilita, teilatua pixkanaka altxatzen joatea, hasieran alde batetik igo, azpian egurra jarriz altxagarri gisa, eta gero bestetik. Modu horretan, pittinka-pittinka, metrotik gora altxatu zuten teilatua.
Baserrian dolarea zuten, eta etxeko zein inguruko baserrietako sagarrekin sagardoa egiten zuten. Gerora, Egioleta baserrira eraman zuten dolarea eta hara joaten ziren sagardoa egitera.
Antonioren alaba Itziarrek gogoan du Isidro aitona igandero gelditzen zela bi edo hiru lagunekin, elkarrekin gosaltzeko.
1980. urte inguruan baserria saldu egin zieten donostiar batzuei. Gaur egun teilatua konponduta dauka eta zutik segitzen du.
Iturria: Itziar Ugarte
# Iturrieta Zahar

Donostiako toponimiaren arabera, Igeldoko baserrien zerrendan, 1566. urtean, Yturrieta izenez azaltzen da. 1776an, berriz, Iturrieta Zahar agertzen da, eta bestelako deitura batzuekin ere bai. 1852an, Iturrieta Menor moduan.
Baserria handia zen. Bertan lau familia bizi izan ziren, etxebizitza banatan. Joxe Matxain eta Asuncion Lizaso etxebizitza haietako biren jabeak ziren.
Topatzen dugun lehenengo familia Balda Berri baserriko Ignazio Matxain Lizasok eta Arratzain Berriko Bixenta Olasagasti Aranak osatu zuten. Ezkondu eta, hasiera batean, ''Arratzain Berri''n jarri ziren bizitzen. Bi seme-alaba izan zituzten. Semea, Joxe Matxain Olasagasti, ''Arratzain Berri''n bizi zirela jaio zen; geroago, Iturrieta Zahar baserrira aldatuta, sortu zen alaba: Maritxu Matxain Olasagasti.
Ukuiluan sei bat behi izaten zuten, eta txekorrak eta oilo batzuk ere bai. Baserriko lanean aritzen ziren batez ere. Bixenta Bretxako azokara jaisten zen, etxean sobera zituzten barazkiak eta esnea saltzera. Gero, Ignaziok biskuterra erosi zuen, eta bera hasi zen Bretxara joaten, bere biskuterrean.
Joxe semea baserriko lanean aritzen zen; zenbait urtez, peoi lanetan ere bai, eta Balentziaganeko behiak zaintzen. Azken urteetan, berriz, Construcciones y Contratasen. Joxe Aiako neska batekin ezkondu zen, Mari Karmen Arruti Agirresaroberekin. Bi seme-alaba izan zituzten: Aitor eta Estibalitz Matxain Arruti.
Baserriaren aldamenean Pontia iturria zegoen. Ganadua bertara eramaten zuten ur edatera. Gobada ere bertan egiten zuten; eta inguruko baserrietakoek ere bai. 1962 aldean, taberna zabaldu zuten baserriaren beheko aldean, Gure Etxea izena eman zioten. Aldamenean, dantzaleku bat, Yonyo. Dantzalekuak denbora gutxi iraun zuen martxan. Taberna, berriz, orain dela hamar bat urte itxi zuten.
Baserriko beste etxebizitza batean, Joxe Oliden zumaiarra eta Raimunda Santxotena arizkundarra bizi ziren. Jose txofer ibiltzen zen, autobusean. Ardo-almazena ireki zuten, beste tabernaren aldameneko lokalean. Beren etxea eta lokal hori, Pedro Galparsoro eta Maria Apaolaza senar- emazteei eman zieten errentan. Ardo-almazenaren lokalean Iturrieta taberna zabaldu zuten.
Hirugarren etxebizitzan, Bonifazio Esnal eta Josefa senar-emazteak bizi ziren. Bi seme-alaba izan zituzten: Iñaxi eta Jose Mari Esnal.
Laugarren etxebizitza Telleria abizeneko familia batena zen, baina bertan Erauntzetamurgil abizeneko familia bat bizi izan zen errentan. Baina telleriatarrek saldu egin zuten etxebizitza, eta Erauntzetamurgil familiak Antiguara joan behar izan zuen.
Gaur egun, lau etxebizitza horietatik hiruren jabeak dira matxaindarrak. Bestean, Alberto eta Begoña Gandarias bikotea bizi da, beren familiarekin.
# Gure Kaiola

Baserria 1956an eraiki zuten: bi alturako etxebizitza da, azpian ganaduarentzako ukuilua duena.
Bekoetxeberriko Maria Urruzmendi Goisoro eta Kamioko Antonio Zendoia Garmendia andre-gizonak jarri ziren bertan bizitzen. Bost seme-alaba izan zituzten: Jose Anjel, Arantxa, Iñaki, Antxon eta Bakartxo Zendoia Urruzmendi.
Antonio, 10 urte inguru zituela, harrobiari loturiko lanetan hasi zen. Aitaren behiekin, Zingieta baserriaren ondoko Gaztelutxo izeneko harrobitik punta egiten aritzen zen. ‘Punta Egitea’: kate batekin idi pareari laguntzen, alegia. Uztarriari kate bat eransten zitzaion, eta era horretan, idiei harriaren ekarri-aldian laguntzen zitzaien. Gerora ere, idiekin makina bat joan-etorri egin zuen Zapatariko plazatxoraino. Bertan kamioian kargatu eta Egia auzoko Marmoles Altuna lantegira eramaten zituzten. Soldaduska egin ostean, berriz, Ondarretako kartzela botatzeko lanetan aritu zen, Lizarriturrin hargin; geroago, Monte Igeldoko Parkean: hargin lanetan eta Montaña Suitzan.
Gaztetan, inauteritan etxez etxe ibiltzen ziren, lepoan zapi bat jarrita. Arrautzak eta dirua biltzen zuten, harekin gero bazkaria egiten zuten. San Joan eskean ere aritu izan zen, kopla kantari. Inoiz baimenik gabe kantatzen aritzeagatik apaizak isuna jarri omen zion, ogerleko bat. Gerora, herriko festetan, deman tertzero moduan ibili zen, urte askoan; eta itzain lanean ere bai.
Baserrian bost bat behi eta beste horrenbeste txekor izaten zuten, esnetarako behiak. Familia guztia aritzen zen lanean. Behorra ere bazuten, gurdian belarra ekartzeko. Goiko etxebizitzan gelak alokatzen zituzten. Maria arduratzen zen lan horretaz, eta baita baserriko lanaz ere. Esne- behi onak izaten zituzten. Oiloak, konejuak eta inoiz txerriren bat ere izan zuten; bolada batean, ardi pare bat ere bai. Baratza pixka bat ere egiten zuten, baina etxerako bakarrik.
Gaur egun, bi seme bizi dira beren familiekin, Jose Anjel eta Antxon, eta nahiz eta bertan baserri- lanik egin ez, Jose Anjel semea Orioko Longa baserrian aritzen da behiekin lanean. Gure Kaiolan baratza pixka bat ere egiten dute, etxerako.
Iturria: Antxon Zendoia Urruzmendi
# Sukaldaritza liburua/Errezetak/Bizkotxo budina

BIZKOTXO BUDINA
MAHAIKIDEAK: 6

## OSAGAIAK

* Esne pasteurizatua: 1l.
* Bainila edo kanela: 1/2.
* Madalenak edo Sobao pasiegoa: 150g.
* Arrautzak: 8.
* Azukrea: 125 g.
* Azukrea eta gurina: Moldea estaltzeko.

## PRESTAKETA

* Irakin bainila edo kanela esnearekin 5 minutuz.
* Bainilarekin eginez gero, puntazorrotz labanarekin ireki bainila erditik, arraskatu barruko haziak eta sartu dena esne berotan; irakin beste minutu baten eta bere horretan utzi hozten.
* Madalena edo "sobao pasiego" batzuk egin edo erosi.
* Beste alde batetik, pertz batean arrautzak azukrearekin irabiatu ondoren, esne iragaziarekin nahastu.
* Estali budin moldeak gurin eta azukrearekin.
* Budin moldearen azpian jarri bizkotxoa.
* Busti arrautza eta esnearekin eginiko saldarekin, eta utzi bizkotxoak ongi xurgatu dezan.
* Maria bainuan 170ºC-tara 45 minutuz egosi. Labana egina dagoen jakiteko puntazorrotza sartu eta garbia atera beharko du.
* Labetik atera eta ongi hozten utzi, puntazorrotza alboetatik pasa eta desmoldatu

## AHOLKUAK

* Gainetik, Ingalaterrako kremarekin, chatillyarekin edo fruituekin edertu daiteke.
* Esnea oinarri duten azkenburukoetan, pasteurizatuekin UHT edo esterilizatuekin baino zapore hobea izango du.
* Budina egosi aurretik, aluminiozko paperarekin estal daiteke.
# Sukaldaritza liburua/Errezetak/Abrikot mermelada

ABRIKOT MARMELADA
MAHAIKIDEAK:

## OSAGAIAK

* Abrikot helduak: 1 kg., garbitu, hezurgabetu eta birrindu edo zatitu.
* Azukrea: 750 g.
* Limoi zukua: 1.

## PRESTAKETA

* Garbitu fruta guztia, hezurra kendu eta zatitu labanarekin edo birrindu puregailuarekin.
* Jarri kazola batean azukrearekin eta limoiarekin batera eta utzi hozkailuan 12 orduz.
* Denbora hau pasatutakoan eta su motelean, egosi fruitua momenturo mugituz, ura lurrundu arte.
* Marmelada egina dagoela jakiteko, hatz erakusle eta lodiaren artean almibar pittin bat jarri eta estutu egiten da, ondoren behatzak ireki eta itxi egingo dira azkar. Almibarra puntuan dagoela esateko puskatuko ez den hari fin bat sortu beharko du.
* Hori gertatutakoan, ontzietan jarri eta utzi hozten.

## AHOLKUAK

* Marmelada erabiltzeko garaian, bigundu nahi izanez gero, pittin bat berotu.
* Ur beroarekin ere arindu daiteke, estalki moduan erabiltzeko.
* Fruitua heldua egotea komeni da.
* Jarabea egosten den bitartean, ur hotzetan bustitako brotxa bat pasa kazolako alboetan hau garbi mantenduz eta karamelurik egin gabe edukiz.
* Nahi izatera, gelatina orriren bat gehitu daiteke, hobeto kontserbatzeko, argiago izateko eta gorputz gehiago izan dezan.
* Azukre gutxiagoarekin ere egin daiteke, baina kasu horretan lehenago jan beharko da.
* Epe luzerako gordetzeko marmelada, ontzietan sartu eta maria bainuan urarekin estali eta 15 minutuz esterilizatu.
# Sukaldaritza liburua/Errezetak/Aingeru adatsa

AINGERU ILEA. AINGERU-ADATS, ZIRIKILOTEA

## OSAGAIAK

* Zirikilote izeneko kuia: 1 kg.
* Azukrea: 250 g.
* Limoia zukua 1/2 iragazi.
* Kanela zotza: 1/4.

## PRESTAKETA

* Kuia 6 zatitan moztu.
* Egosi kuia mamia, ongi bigundu, ileak edo hariak erraz bereizten direla ikusi arte.
* Erretilu batera atera eta hozten utzi.
* Kendu hazi guztiak eta koilara baten laguntzaz, haragia azaletik bereizi.
* Garbitu kuia haragia ur hotzetan ongi, eta iragazi ur guztia kenduz. Saiatu kuia ileak edo hariak ongi bereizi daitezen.
* Kazola batean jarri kuia azukrearekin, eta limoi zukuarekin su baxuan.
* 10 minutuz eduki su baxuan, mugitzeari utzi gabe, ondoren hozten utzi.
* Hurrengo egunean beste 10 minutuz egosi, kuiaren haragiak trinko geratu arte, baina ez du guztiz lehortu behar, gehiegi lehortuko balitz ur tanta batzuk gehitu. Alderantziz, hezeegia balego, minutu batzuk gehiago egosiko genuke.
* Ontzietan jarri, eta 15 minutuz bainu marian esterilizatu.

## AHOLKUAK

* Beste modu bat, kg 1 azukre, 400 ml. urarekin irakiten jarri eta bola puntura eraman, horri kg. 1 kuia pulpa egosia eta ongi lehortua gehitu.
* Kuia azukrearekin kozinatzen den bitartean, ur hotzetan bustitako brotxa bat pasa kazolako alboetan hau garbi mantenduz, eta karamelurik egin gabe edukiz.
* Epe luzerako gordetzeko aingeru ilea nahi izatera, ontzietan sartu eta bainu marian urarekin estali eta 15 minutuz esterilizatu.
# Sukaldaritza liburua/Errezetak/Aire kauserak edo buñueloak

AIRE KAUSERAK EDO BUÑUELOAK

## OSAGAIAK

* Ura: 275 ml.
* Gurina: 80 g.
* Azukrea: 25 g.
* Irin ahula: 200 g bahetua.
* Gatz fina: Pitin bat.
* Arrautzak : 5 tamainaren arabera.
* Betegaia: Chantilly krema.
* Oliba edo ekilore olioa frijitzeko.
* Azukre hautsa: Gainetik banatzeko.

## Prestaketak

* Kazola estu batean esnea, gatza eta gurina su baxuan jarri.
* Esnea irakiten hasitakoan, irina gehitu. Espatula batekin indartsu nahasi, orea ondo lehortuz. Hau normalean, oso azkar egiten da. Ez utzi itsasten inoiz. Kazola sutatik erretiratu eta jarraitu minutu pare batez mugitzen.
* Sutatik kanpo arrautzak banan-banan gehitzen joan. Arrautza bakoitzarekin indartsu nahasi, eta lehortzen utzi.
* 4. arrautzaren ondoren, arrautza irabiatu eta honen ¼-nak gehitzen joan.
* Hemen dago errezeta honen parterik zailena: puntu egokia harrapatzea alegia. Nola jakin zein den puntua? Ba, koilaran, ore pittin bat hartu eta ore horrek oso, oso poliki, erori beharko du. Oso azkar erortzen bada, labean ez da mantenduko, eta ez bada erortzen, ez da zabalduko.
* Oreak guk nahi dugun dentsitatea lortu duenean, oliotan bustitako bi koilararekin intxaur tamainako bolatxoak egin, eta olio ugaritan frijitu.
* Paper xurgatzailea duen erretilura atera.
* Guraize batekin zulo bat egin, eta chantilly esne gain harrotua duen mahukarekin bete.
* Amaitzeko, azukre-hautsa zabal daiteke gainetik.

## AHOLKUAK

* Buñuelo hauek mota guztietako kremaz edo esne-gainez bete daitezke.
# Sukaldaritza liburua/Errezetak/Aire kauserak , txutxoak edo profiterolak

AIRE KAUSERAK, TXUTXOAK EDO PROFITEROLAK
30 txutxo inguru egiteko.

## OSAGAIAK

* Esnea edo ura: 250 ml.
* Gurina: 80 g.
* Irin ahula: 200 g bahetu.
* Gatza fina: Pitin bat.
* Arrautzak : 5 tamainaren arabera.
* Betegaia: chantilly krema edo pastel krema.
* Txokolate bainua: 200 ml.

## PRESTAKETA

* Erretilu bat labeko paperarekin prestatuko dugu. Labea 180 Cº-tan piztu.
* Kazola estu batean esnea, gatza eta gurina su baxuan jarri.
* Esnea irakiten hasitakoan irina gehitu. Espatula batekin indartsu nahasi, orea ondo lehortuz. Hau normalean oso azkar izaten da. Ez utzi itsasten inoiz. Kazola sutatik erretiratu eta jarraitu minutu pare batez mugitzen.
* Sutatik kanpo arrautzak banan-banan gehitzen joan. Arrautza bakoitzarekin indartsu nahasi eta lehortzen utzi.
* 4. arrautzaren ondorengo arrautza irabiatu eta ¼-na gehitu.
* Hemen dago errezeta honen parterik zailena: puntu egokia harrapatzea alegia. Nola jakin zein den puntua? Ba, koilaran, ore pitin bat hartu eta ore horrek oso, oso poliki, erori beharko du. Oso azkar erortzen bada, labean ez da mantenduko eta ez bada erortzen ez da zabalduko.
* Behin oreak guk nahi dugun dentsitatea lortu duenean, koilara batekin edo pastelgintzako mahukarekin bolatxo txikiak edo konoak banandu erretiluan.
* Labera sartu eta 20 minutu inguruan egosi.
* Labetik atera, hozten utzi eta guraize batekin alboan zulo bat egin, ondoren pastelgintzako mahukarekin edo koilara batekin kremaz bete. Amaitzeko eskuekin hartu eta txokolate bainua ukituko dugu, txapel bat sortuz. Hozten utzi.

## AHOLKUAK

* Opil hauek, mota guztietako kremaz edo esne-gainez bete daitezke.
* Kanpotik ere txokolate edo fondant mota desberdinekin estal daitezke.
* Forma ere alda daiteke, luzeka, zirkularra...
* Ore hau frijitu ere egin daiteke; hala eginez gero, buñueloak deitzen zaie.
# Sukaldaritza liburua/Errezetak/Txokolate bainua

TXOKOLATE BAINUA
MAHAIKIDEAK: 750ml.

## OSAGAIAK

* Txokolate estalki beltza: 500 g.
* Esne-gaina: 250 g.
* Gurina: 25 g.

## PRESTAKETA

* Pertz batean txokolatea gurinarekin maria bainuan urtu.
* Gehitu esne gaina eta hagatxoarekin ongi nahasi eta bateratu.

## AHOLKUAK

* Mantendu likido tartak, bonbak, eta mota askotako gozoak estaltzeko.
# Sukaldaritza liburua/Errezetak/Anana bavaroisa

ANANA BAVAROISA
MAHAIKIDEAK: 6

## OSAGAIAK

* Anana: 500 g. zuritua, bihotzik gabe eta karratutan.
* Limoi zukua: 1.
* Limoi azala birrindua: 1 zuririk gabe.
* Azukrea: 100-200 g. Aukeran.
* Esne-gaina: 400 ml.
* Gelatina hautsa: 20 g.

## PRESTAKETA

* Anana garbitu, zatikatu, eta irabiagailuarekin pure bat egin.
* Limoi azal birrindua eta zukua nahasi.
* Bestetik esne-gaina 100 ml berotu eta bertan gelatina urtu.
* Gainerako esne-gaina azukrearekin harrotu.
* Lehenik anana purea gelatinarekin nahasi.
* Nahasketa hau guztia 33ºC-tan dagoenean esne-gaina poliki poliki gehitu.
* Amaitzeko moldeetara atera, eta utzi hozkailuan gogortu bitartean.

## AHOLKUAK

* Esne-gaina nahasterakoan, kontu handiarekin egin behar da; inoiz ez irabiatu.
* Tenperatura ez badugu errespetatzen, esne-gain harrotua jaitsi egingo zaigu.
* Normalean bavaroiseak bustitako bizkotxo xaflen gainean aurkezten dira.
* Ananarekin egin beharrean guk aukeratzen dugun beste zapore batekin presta daiteke.
# Sukaldaritza liburua/Errezetak/Almendra duen sableux pasta

ALMENDRA DUEN SABLEUX PASTA

## OSAGAIAK

* Irin ahula: 650g bahetu.
* Gurina: 400g.
* Azukrea: 150g.
* Arbendol irina : 150g.
* Arrautza: 1.

## PRESTAKETA

* Bahetutako irin eta almendra-hautsarekin, sumendi bat osatu mahai baten gainean edo pertz baten barruan.
* Erdian gurina pomada puntuan, azukrea, arrautza eta limoi azal birrindua jarri.
* Erditik hasita, poliki-poliki lantzen hasi, osagai guztiak bilduz.
* Elkartu osagai guztiak, gehiegi oratu gabe estali, eta sartu hozkailuan.
* Orea hoztu eta gogortutakoan, arrabolarekin luzatu, pastelak egiteko moldea estaliz edo moztu te pastak egiteko forma desberdinean moztuz.
* 170ºC-tara 15 minutu inguruan labean egosi.

## AHOLKUAK

* Testura trinkokoa eta hozterakoan gogorra geratzen da, arrabolarekin luzatu behar izaten da.
* Ohiko Sableux orearen berdina, baina aldaketa bakarra almendra-hautsa gehitzen zaiola oreari.
* Erabilerak ere berdinak izango dira.
# Iruin

Gaur egunean Iruin izenez ezagutzen dugun baserria, dakigunaren arabera, Igeldoko zaharrenetakoa da. Haren lehen aipamena 1695ekoa da, eta Irigoyen izenez azaltzen da, baita Yruón ere. Herriaren behealdean kokatua dago, itsas aldera. Baserriak alde batean arku erromaniko bat du.
Bi etxebizitza zituen. Donostia aldeko zatiaren lehenbiziko nagusia Oliden sendia izan zen. Gerora, Gaztaintxabaleta baserritik etorrita, Isabel Martikorena Ezeiza eta Zapatari Berri baserriko Migel Olasagasti senar-emazteak jarri ziren bizitzen, beren familiarekin. Zortzi seme-alaba izan zituzten: Martina, Maria, Josefa, Dolores, Patxi, Joxe, Domingo eta Rita Olasagasti Martikorena. Urte batzuk pasatuta, Amoene baserrira aldatu ziren. Geroago, Jose Joakin Lizarazu bizi izan zen.
Beste aldean, Etxebeste sendia bizi izan zen: Inazio Etxebeste eta Merzedes Aristi Olaizola. Lau seme izan zituzten: Jose Mari, Jose Luis, Jesus eta Lukas Etxebeste Aristi. Lukas gazterik hil zen. Baserrian Jose Mari gelditu zen. Belabieta Azpi baserriko Pepi Iradirekin ezkonduta, hiru seme- alaba izan zituzten: Mari Mertxe, Jose Mari eta Maria Jesus. Pepiren anaia ere, Nikolas Iradi, bertan bizi izan zen. Nikolas bertsozalea zen oso; herriko jaietan askotan aritu zen bertsotan, San Joan eskean ere bai...
Ukuiluan bizpahiru behi eta haien txekorrak izaten zituzten, eta oiloak. Zelai asko zutenez, belar-metak egiten zituzten. Baratza etxerako bakarrik, eta hura gobernatzen, lanean, Pepi aritzen zen, batez ere. Jose Mari aita udaletxean ibili zen kimikari-lanean; kamioiarekin baserriz baserri esnea biltzen ere bai. Hasiera batean, Iñaki Etxebeste ilobak laguntzen zion esnea Gurelesara eramaten eta kontuak egiten. Geroago, alabek ere lagundu izan zioten. Esnea biltzen Orio aldeko baserrietara joaten zen, Benta ingururaino. Kamioian beste hainbat joan-etorritan ere ibili zen, hala nola, garagardotegitik baserrietara garagar-pulpa ekartzen, ganaduari pentsu moduan emateko.
Gaur egun, Jose Mari semea bizi da baserrian, bere familiarekin; haren arrebak ere, Mari Mertxe eta Maria Jesus, baserrian bizi dira. Ez dira baserri-lanean aritzen.
Iturria: Mertxe Etxebeste Iradi